﻿Proza lui Max Blecher în oglindă psihanalitică Drd Nicoleta Hristu (Hurmuzache) “Dunărea de Jos” University of Galați, Romania Abstract: This paper aims at reading Max Blecher’s prose with the help of a psychocritical key, revealing the mythological underlayer of his work The first stage of the analysis proposes the identification of the cultural myths suggested by the symbolic architecture of the text: the myths of Narcissus, Pygmalion, Sisyphus, the Minotaur, Icarus, the Demiurge Next there is a contextual deciphering of the myths highlighted by Blecher’s characters, the writer’s alter egos At the end, these myths will be interpreted through Carl Gustave Jung’s psychoanalitical system, all leading to the personal myth of the author, the myth of individualization This paper will show how in Max Blecher’s novels the cultural myth contributes to the construction of the personal myth, individualization being perceived like a way to wholeness through the acceptance of the personality’s conscious and unconscious parts The goal of the textual analysis will reveal a good command of the writer’s self, voice of the fictional writing by a biographical ego, an empirical hypostasis of the author Key words: psychoanalysis, individualization, Self, Ego, personal myth Omul este, fără să ştie, un creator al propriei existenţe, al traseului iniţiatic alimentat de vise, himere, fantazări, amintiri, emoţii particularizate în experienţa personală, retrăind miturile umanităţii într-o manieră reinventată, adaptată contemporaneităţii sale O dată cu asumarea unui soi de trăirism frenetic care-l aruncă în vâltoarea vieţii, acesta repetă exerciţiul extincţiei terestre, dar îşi universalizează povestea identitară prin punerea în scenă a unor „drame ancestrale, bazate pe teme arhetipale, putându-se astfel elibera, prin conştientizare, de puterea lor compulsională” [Samuels, Shorter, 2014:145] Chiar dacă mitul este creat în varietate, el este simţit şi trăit de om ca o singură voce a ontogenezei capabile sa ducă mai departe misterul fiinţării pe pământ şi al nefiinţării cosmice Psihanalistul Carl Gustave Jung, preocupat să exploreze stranietatea şi alteritatea dincolo de învelişul pielii, să-şi asculte ecoul Eului raţional, să-şi întâlnească Sinele instinctiv născut din marea onirică a inconştientului, se confesează în opera memorialistică şi recunoaşte că „Numai prin mit putem exprima ce este omul conform intuiţiei sale lăuntrice şi ce pare el a fi sub specie aeternitatis ” [Jung, 2015:21] Acceptând parţial teoretizarea făcută de Sigmund Freud cu privire la inconştientul uman care ar fi de natură exclusiv personală, deşi gândirea este arhaico-mitică, Jung se îndepărtează de maestrul său şi delimitează sfera inconştientă în două zone complementare, a căror întrepătrundere determină dinamica psihicului uman În spiritul freudian, Jung identifică inconştientul personal, un strat superficial care se bazează, la rândul său, se hrăneşte şi se consolidează pe existenţa unui alt strat, mult mai profund, înnăscut, numit inconştientul colectiv Acest ultim concept vehiculat de Jung aduce în psihanaliza abisală o nouă viziune asupra înţelegerii vieţii simbolice a omului, iar reorientarea către arhetipal îl determină să urmeze o nouă direcţie de interpretare a sistemului psihic al individului Aşadar, în timp ce conţinuturile inconştientului personal privesc intimitatea vieţii subiective concretizată în ceea ce el numeste complexele afective, inconştientul colectiv constituie „baza psihică de natură suprapersonală, prezentă în fiecare” [Jung, 2014:12] Tot ceea ce ţine de familiaritatea omului însumează acele refulări, dorinţe neîmplinite, frustrări, temeri, acte ratate alungate de Eu din zona conştientului, iar universalitatea individului trimite către un ansamblu instinctual reprezentat de figura arhetipului, „un typos (ceva imprimat), o configurare strict delimitată cu caracter arhaic, care conţine motive mitologice, atât ca formă, cât şi ca sens” [Jung, 2014:57] Ca produs al experienţelor intime, inconştientul personal are un caracter subiectiv, în timp ce inconştientul colectiv este o expresie a psihismului obiectiv prin manifestările prototipice şi mentalul generaliza(n)t şi circular- repetitiv al unor modele arhetipale cu un subtract exclusiv mitologic Povestea unei vieţi este şi subiectul mitului individual care ţine de inconştientul personal, iar parabola existenţei umane conturează mitul cultural asimilat de inconştientul colectiv, a cărui miză filogenetică este trasarea axei Eu-Sine cu finalitate individualizantă Interesantă este aplicarea acestei grile psihanalitice în contextul analizei unui text literar, întrucât se poate observa cum se reflectă miturile culturale în scriitură, cum sunt modernizate şi investite cu noi valenţe estetice pentru ca prin travaliul creator să se dezvăluie cititorului mitul personal al autorului, în sensul dat de Charles Mauron Opera lui Max Blecher este ofertantă în privinţa materialului mitologic alimentat de arhitectura simbolică a celor trei romane: Întâmplări în irealitatea imediată, Inimi cicatrizate şi Vizuina luminată şi suscită atenţia prin aspectul individual care marchează complenitudinea personalităţii auctoriale De la nivelul personajelor, măşti identitare ale autorului, alter-ego-uri voalate, purtătoare de sens ale unor arhetipuri, până la nivelul empiric al creatorului de frumos, mitul cultural evoluează către mitul personal, doar prin actul asumat al scriiturii: „Tot ce scriu a fost cândva viaţă adevărată Şi totuşi când mă gândesc la fiecare clipă care a trecut în parte, şi caut s-o revăd, s-o reconstitui, adică să-i regăsesc anumita ei lumină şi anumita ei tristeţe sau bucurie, impresia care renaşte este înainte de toate aceea a efemerităţii vieţii care se scurge şi apoi, aceea a lipsei totale de importanţă cu care se integrează aceste clipe în ceea ce numim, cu un singur cuvânt, existenţa unui om ” [Blecher, 2014:231] Simbologia epico-blecheriană sintetizează un inventar bogat al miturilor culturale, regăsite în aceeaşi formă arhetipală, dar reîmbogăţite cu alte sensuri decât cele antropologice, în cazul scriitorului romaşcan sensuri psihologizante ce dau curs unor declaraţii involuntare ale psihicului preconştient colectiv, reactivând sufletul celui care poartă cu sine mitul: Narcis, Pygmalion, Sisif, Minotaurul, Icar, Demiurgul Mitul lui Narcis transpare în toate paginile romanelor, prin conotaţia acvaticului care funcţionează ca o oglindă pentru scriitorul ce aşază pe hârtie poveşti de viaţă cu iz maladiv, sanatorial Apa invadează spaţiile blestemate şi binevoitoare şi se infiltrează şi în irealitate prin metaforele şi metonimiile ei: oglinda, fotografia, tabloul, geamănul, toate aceste simboluri oferind o deschidere către abisurile fiinţei, către profunzimile eului, stabilindu-se o simbioză între eul empiric şi imaginea reflectată, între ego-ul conştiintei şi Sinele inconştientului Prima secvenţă care deschide seria mitului narcisist este surprinsă în timpul preocupărilor ludice ale naratorului-personaj, aflat în ipostaza unui copil, care obişnuia să frecventeze un spaţiu marginal, de un grotesc fascinant, lângă fabrica de ulei ale cărei reziduri formau mormane de coji de seminţe Protagonistul are plăcerea să coboare în goană mormanul de coji, apoi să continue maratonul de-a lungul râului până în dreptul unei scobituri de ţărm, o cavernă mâloasă, o grotă în mijlocul căreia ţâşneşte un izvor ce formează un bazin cu apă Aici, eroul blecherian îşi trage sufletul şi se încarcă energetic din sursa primară, prin oglindirea în apă: „un bazin cu apă foarte limpede, deasupra căruia mă aplecam pentru a privi fără să mă satur niciodată de minunatele dantele ale muşchiului verde, de viermii agăţaţi de frânturile de lemn cu rugină şi mâl pe ele, animale şi lucruri variate din fundul apei fantastic de frumoase” [Blecher, 2014:22] În acest pasaj, chipul protagonistului nu se zăreşte în reflexia apei, fie corporalitatea este translucidă, fie eul are forţa de a-şi vizualiza interioritatea ca un univers în miniatură, căci fiinţa este revărsare a universului la o scală mai mică, iar „centrul rezidă în mod paradoxal în om şi totuşi în afara lui, deopotrivă” [Jung, 2005:195] Acelaşi mit este concretizat şi în momentul privirii în oglindă, dar este vorba despre o oglindă de carnaval care deformează imaginea, mutilează fizionomia celui care se priveşte, scoţând la iveală tot ceea ce este mai subuman şi subteran, hâd şi hilar la identitatea de dincolo de sticlă: „Mă văzui şi eu în oglindă Eram ridicul, perfect ridicul: pe obraz o pată violetă lăsa să mustească, ici şi colo câte o picatură de sânge Cu ochii mari deschişi, cu obrazul sângerând, privindu-mă în oglindă, nu putui totuşi să mă împiedic să constat că semănam alegoric cu coperta la modă a romanului popular, care îl reprezenta pe ţarul ruşilor, însângerat şi cu mâna la falcă, în urma unui atentat ” [Blecher, 2014:64,65] Prin retroversie, eul contingent îşi transferă identitatea într-o lume simultană condusă după alte principii ale reprezentării şi atunci, reperul identitar nu mai funcţionează, nu mai oferă certitudinea realităţii empirice, iar irealitatea taxează falsitatea, artificialul, inautenticul, kitsch-ul vieţii Alteritatea reneagă baza arhetipală, prototipul, făcându-l neviabil într-o lume spectaculară în care identitatea este fracturată şi se inoculează motivul străinului Protagonistul nu se mai recunoaşte în oglindă, pentru că eul ancorat mult prea adânc în conştiinţă nu acceptă posibilitatea transferului în dimensiunea inconştientă şi, dacă totuşi, este posibilă transgresarea, eul întâlneşte un sine străin, necunoscut, hibrid, neconform cu datele realităţii vigile Privirea propriei fotografii într-o vitrină de la marginea bâlciului este tot o aluzie la mitul lui Narcis, prin care eul concret încearcă să comunice cu eul abisal, imagine a identităţii mitizate Este o alternare a planurilor trecut-prezent ce facilitează contemplatorului senzaţia psihoidă a personalităţii înjumătăţite care oscilează între „personagiu abstract” şi „persoana reală” [Blecher, 2014:19] Separarea fiinţei este temporară şi ţine atâta timp cât are loc spectacolul reflectării, moment incert pentru protagonist care nu mai poate discerne faţeta reală a identităţii sale Se îndoieşte de eul său şi este nesigur în privinţa realităţii în care trăieşte prin această alunecare în spaţiul utopic al fotografiei „Într-o clipă avui senzaţia de a nu exista decât pe fotografie Inversarea aceasta de poziţii mintale mi se întâmpla adesea în cele mai diferite împrejurări […] Toată viaţa mea proprie, a celui ce stăteam în carne şi sânge dincolo de vitrină, îmi apăru dintr-o dată indiferentă şi fără însemnătate, aşa cum persoanei vii dincoace de sticlă îi apăreau absurde călătoriile prin oraşe necunoscute ale eu-lui fotografic ” [Blecher, 2014:49] În toate secvenţele în care este ilustrat mitul lui Narcis, imaginea reflectată dezvăluie de fiecare dată o identitate diferită, cameleonică, fie este absentă din decor, volatizată, fie persiflată, bufonică, fie absurdă, necunoscută, străină În fiecare caz se încearcă o disoluţie a eului, o descărnare a identităţii crepusculare, o mutilare asumată a eului pentru a interfera cu o altă dimensiune a realităţii, o realitate secundă numită de Blecher irealitate imediată, echivalentă cu „mundus archetypus” [Franz, 2015:192] din imaginarul psihanalitic jungian, în care se lasă întrezărită instanţa ce guvernează imaginarul blecherian Identitatea primară după care tânjeşte eul empiric este Sinele, „arhetipul central, arhetipul ordonator, totalitatea omului […] o entitate supraordonată eului conştient […] nu este doar punctul central, ci şi acea circumferinţă care cuprinde conştientul şi inconştientul, este centrul acestei totalităţi, aşa cum eul este centrul conştiinţei ” [Jung, 2015:473] Acest mit reflectat în romanele lui Max Blecher nu are nicio legatură cu excesul iubirii, cu actul autoerotic, aşa cum îl percepea Jaques Lacan în teoria stadiului oglinzii, ci este înţeles în sensul psihanalizei lui Jung: Narcis/ eroul blecherian reprezintă „ego-ul alienat care nu poate iubi, adică nu poate oferi interes şi libido vieţii, fiindcă nu se află în relaţie cu el însuşi” [Edinger, 2014:223] Starea de îndrăgostire faţă de proiecţia identitară este cauzată de căderea în amnezie a protagonistului care nu-şi mai cunoaşte originea, nu se posedă ca întreg Protagonistul blecherian ori de câte ori caută să-şi vadă dublul, resimte o atracţie faţă de imaginea reflectată şi doreşte o comuniune cu aceasta, pentru că ego-ul este implicat într-un proces al alienării Eul devine alienat în cazul personajelor lui Max Blecher aflându-se într-un permanent conflict cu realitatea ce produce o frustrare a aşteptării inflaţioniste şi o înstrăinare între ego şi sine Îndepărtarea este redată simbolic prin „căderea, exilul, rana nevindecată, tortura permanentă” [Edinger, 2014: 69], „criza identitatii” şi „criza realului” [Balota, 1997:119, 122], despre care amintea Nicolae Balotă în studiul despre Romanul românesc al secolului XX Aşadar, narcisismul în variantă blecheriană şi analizat psihanalitic redă complexul Sinelui, frustrarea de a nu fi în posesia identităţii himerice Mitul lui Narcis, reinterpretat în cheie blecheriană, face trimitere către o posibilă poartă către inconştient, acolo unde este permis accesul la Sine doar prin procesul individualizării Alteritatea este doar simulată, pentru că sinele este zărit fulgurant, iar amintirea lasă în urmă inimi cicatrizate Pentru Blecher, coborarea în inconştient este de fiecare dată temporară şi provoacă alienarea fiinţei ce nu mai ştie să discearnă visul de realitate: „Eu cred acelaşi lucru a trăi, sau a visa o întâmplare” [Blecher, 2014:241] În contextul trasării unei axe eu-sine ce presupune acelaşi act al seducerii între corporalitate şi sufletul oglindă, mitul lui Narcis suferă o mutaţie simbolică în mitul lui Pygmalion, valorificat în textul blecherian prin tematica panopticului Protagonistul celor trei romane evadează în acest univers al figurinelor de ceară, al personajelor statuare care prin imobilitatea, stranietatea şi artificialul lor sfidează realitatea cotidiană: „Personajele de ceară erau singurul lucru autentic din lume; ele singure falsificau viaţa în mod ostentativ, făcând parte, prin imobilitatea lor stranie şi artificială din aerul adevărat al lumii Uniforma ciuruită de gloanţe şi pătată de sânge a vreunui arhiduce, cu figura galbenă şi tristă, era infinit mai tragic decât orice moarte adevarată ” [Blecher, 2014: 44] Aceste personaje din panopticum sunt prototipuri pentru eroul blecherian, cel care trăieşte într-o realitate sufocantă şi apăsătoare Materialul din care sunt făcute statuetele este ceara, o materie simbolică amintind de pragul dintre etern şi perisabil, dintre moarte şi viaţă, inconştient şi constient, irealitate şi realitate Pentru Blecher personajele din ceară sunt produsele unui artist care, prin actul creator, vrea o ieşire din limitele fiinţei, plăsmuindu-şi, aşadar, o identitate familiară, ce pare în mod paradoxal diferită, necunoscută, dar în spiritul déjà-vu-ului este redată o atracţie neexplicabilă pentru plămada de ceară Este o extraversiune estetică a eului care îşi reconstruieşte interioritatea în formă umanoidă, îşi redefineşte Sinele, o vagă amintire a existenţei preconştiente Artistul orb, căutător al figurinei perfecte, creatorul de ceară, este la rândul său o copie a Creatorului de existenţe, de universuri paralele ce face posibilă revărsarea vieţii dinspre naştere către moarte, dar, totuşi, nu are puterea de a stăvili curgerea vertiginoasă a destinului În acest sens, se invocă mitul Creatorului într-un stil blecherian, Creator care a construit o lume formată din „nasturi, aţe şi sfori” [Blecher, 2014:79], „cârpe şi vată” [Blecher, 2014:135] Toate personajele lui Max Blecher au înfăţişarea şi comportamentul similar figurinelor din panopticum, dar într-o variantă kitsch În romanul debut Întâmplări în irealitatea imediată, casa Weber este înfăţişată drept un panopticum în devenire „Paul era figura de ceară cea mai enigmatică şi mai fină În curând el aduse acolo şi femeia pală, cu gesturi şi umblet de tăcut mecanism care lipsea” [Blecher, 2014:54] De asemenea, în romanele ulterioare, Inimi cicatrizate şi Vizuina luminată, bolnavii tuberculoşi care trăiesc în spaţiul sanatorial sunt construiţi după acelaşi tipar al manechinelor: un baiat ale cărui mâini „îi atârnau subţiri şi obosite ca la o papuşă de cârpă” [Blecher, 2014:116], Katty cu „părul ei roşcovan (ce) se zburlise cu totul şi cu faţa ei rumenă şi pistruiată semăna cu o papuşă de salon, violent fardată” [Blecher, 2014:131], Isa, „o păpuşă mare culcată pe un pătuc; o păpuşă cu un picior spart pe care o fetiţă l-ar fi învelit în cârpe albe, jucându-se cu ea de-a bolnava” [Blecher, 2014:214], personajul narator copleşit de oboseala care îl „lăsase moale ca pe o papuşă făcută din cârpe” [Blecher, 2014:317] Creatorul unei astfel de lumi este el însuşi un păpuşar, o variantă hilară a alchimistului care plămădeşte fiinţele umane la întâmplare Omul are nevoie să trăiască imaginea zeu în interiorul său, să simtă pulsaţia divină, pentru că, până la urmă, individul poartă cu sine sămânţa care a încolţit din eternitate, din Sinele psihologic Dacă nu are loc această întâlnire a eului cu Dumnezeul lăuntric, cu Sinele, înseamnă că există un clivaj în natura sa, şi, deci, o criză identitară Lumea creată nu-şi recunoaşte Creatorul său, dar nici Creatorul nu se mai regăseşte în sufletele oamenilor Aşadar, principiul reflectării în oglindă este stopat, există un zid şi o rezistenţă a eului de a-şi întâlni sinele Eul blecherian este nevoit să-şi ducă această povară a existenţei, să-şi accepte cenzura transcedentală, să se resemneze cu ipseitatea precară şi să rămână doar cu visul alterităţii Sub chipul personajului ce poartă blestemul realităţii constrângătoare se profileaza mitul lui Sisif, surprins în textul lui Max Blecher într-o variantă cotidiană, o întruchipare actuală a imaginii cristice: „un om prin ploaie, ducând în spate un candelabru cu ornamente de cristal, o sticlărie care sună ca nişte clopoţei pe umerii omului, în timp ce picături grele de apă se scurgeau de faţetele strălucitoare În ce consta oare, la urma urmei, gravitatea lumii?” [Blecher, 2014:73] Lărgind sfera semantică a acestui mit, se poate observa că întreaga existenţă a eroului blecherian este o povară ce trebuie dusă până la capăt, asemeni siluetei în umbră rătăcind pe drumul ploii Personajele sunt bolnavi, locuitori ai sanatoriilor din Berck, Leysin, Techirghiol, cadavre vii, închise în carapacea de ghips Bolnavul este un Sisif al sanatoriului, iar starea lui permantă este „mortificarea” [Blecher, 2014:154], durerea agonizantă care alienează fiinţa, o înstrăinează, o îndepărtează definitiv de identitatea ancestrală, Sinele Eroul blecherian încearcă, asemeni lui Sisif, omul înfrângerii, un exerciţiu de dominare a durerii în timpul realizării pansamentelor fără anestezie: “Şi iată cum, când de pildă durerea ţâşnea deodată în coapsa mea bolnavă, lăsam deoparte orice lectură, orice conversaţie şi mai ales orice gând interior şi mă puneam să urmăresc meandrele ei în spaţiul abstract şi întunecat unde aveau loc, era ca un fir de apă care izvora acolo fierbinte în coapsă şi din el se despărţeau stropi şi firişoare în toate părţile ca într-un joc de artificii; apoi din când în când o durere mai vie era ca o îngroşare a ţâşniturii şi ca un evantaliu de înţepături ce se răsfrângeau în carne Ştiam acum conturul durerii şi nu-mi mai rămânea decât, cu ochii închişi, să-l urmăresc ca pe o bucată muzicală, şi să caut a asculta atent toate variaţiile de ton şi intensitate ale suferinţei exact în acelaşi fel în care urmăream modulaţiile şi diversităţile unei bucăţi de concert cu aceleaşi reveniri şi cu aceleaşi teme, pe care le descopeream în compoziţia durerii exact ca în muzica ce-o ascult “ [Blecher, 2014:275] Un asemenea act de eroism prin încercarea de abstractizare a durerii şi, deci, de anihilare a ei, este reliefat şi în mitul lui Icar Acceptarea durerii, asumarea ei cu toată melodicitatea sfâşietoare înseamnă o cădere a fiinţei în gol, în neant În romanele lui Max Blecher, mitul lui Icar este sugerat de câteva secvenţe reprezentative: naratorul personaj în ipostaza de copil în romanul Întâmplări în irealitatea imediată are plăcerea de a se urca pe acoperişul casei Weber şi de a se visa un om-pasăre Însă, zborul este unul frânt, pentru că se întrevede un complex al căderii, mascat de gesturi capabile să-i distragă atenţia de la această manifestare rebelă: „Eram convins că numai atenţia de a nu cădea era aceea care cântărea mai mult în mine şi gândul că sunt la o mare înălţime mă străbătea ca o durere pe care aş fi vrut s-o pot smulge până la rădăcină Pentru ca nimic să nu mi se pară excepţional, acolo sus, mă sileam de fiecare dată să fac ceva precis şi banal: să citesc, să mănânc ori să dorm ” [Blecher, 2014:57] În pasajul scăldării în noroi, personajul are revelaţia de a fi o pasăre prizonieră care uitase cu desăvârşire să zboare, reflectând imaginea unui Icar prăbuşit în thanatos Sau, Icar devine spectatorul amator care asistă la repetiţiile unor artişti de circ şi din dorinţa de a imita acrobatul, escaladează piramida de scaune şi mese, pentru ca apoi să constate eşecul acestei experienţe promiţător înălţătoare La început, impresionează publicul prin curajul şi precizia de a urca piramida obiectuală, asemeni unui zbor salvator, însă la coborâre spectatorul amator îşi pierde echilibrul, fiind mult prea aproape de perfecţiune, gest taxat cu dobândirea fricii de a fi înghiţit de acel hăul care se deschide înaintea fiinţei fragile Ideea de cădere în abis este reflectată într-o altă secvenţă memorabilă, în care este evocată despărţirea lui Emanuel de Solange Femeia, ajunsă în pragul disperării şi simţindu-se abandonată, devine o instanţă alienată care aduce drept ofrande ale iubirii eşuate câteva obiecte hidoase: „Într-o mână ţinea o gheată veche, ruptă şi putredă, iar în cealaltă o pasăre moartă, cu gâtul în jos, fără pene, oribilă ” [Blecher, 2014:204] Visul lui Icar este o himeră ce nu poate fi cucerită Soarele este o mandală în limbaj psihanalitic jungian, un simbol al Sinelui ca totalitate integratoare a personalităţii şi în acelaşi timp şi o imagine a lui Dumnezeu, căci este punct nodal al existenţei, centru al universului şi cerc al vieţii şi al morţii Dacă zborul la Blecher nu este permis sub nicio formă ascensională, atunci se încearcă o coborâre în subteran, ad infernos, pentru a se putea naşte elanul vitalist al fiinţei, acea expulzare către lumină Aşadar, Blecher speculează la personajele sale şi posibilitatea de a fiinţa într-o formă hibridă, mecanomorfă, de ostracizare a omului de lume pentru a putea explora ceea ce se ascunde dincolo de aspectul ciuruit al pielii: „Am descoperit într-o zi la un colţ de stradă un invalid în căruţul lui mecanic şi am vrut să mă reped la el să-l sărut şi să-l strâng în braţe ca pe un frate Dar tu ştii bine că în viaţă toate gesturile care ar avea cel mai mult sens sunt interzise Am privit îndelung după el, alura stranie a acelei combinaţii de jumătate om, jumătate bicicletă Poate că legenda Minotaurului ar trebui modernizată ” [Blecher, 2014: 218] Apariţia bizară a omului bicicletă nu este salvatoare, ci adânceşte fiinţa şi mai mult în resemnare, conştientizând cu acutizare sentimentul singurătăţii, al pierderii definitive în noianul vieţii, al rătăcirii pe căile nesfârşite şi bătătorite ale realităţii de către un eu alienat Aşadar, în toate variantele miturilor culturale surprinse în opera blecheriană, mitul lui Narcis, mitul lui Sisif, mitul lui Pygmalion, mitul Creatorului, mitul lui Icar, mitul Minotaurului, eroul încearcă cunoaşterea alterităţii, Sinele, însă de fiecare dată apare acea rezistenţă a sacrului în faţa profanului, a contingentului, a realităţii brute Chiar dacă mitul cultural nu produce o renaştere a individului în universul exterior, în marea experienţă colectivă, are însă o valoare iniţiatoare în vederea desăvârşirii personalităţii şi a conturării unui sistem psihic echilibrat Pentru a avea acces la totalitate este necesară o coborâre în universul interior ca o condiţie indispensabilă a ascensiunii, marcată de o moarte a ego-ului, o moarte simbolică a autorului redată prin actul scrierii Se moare în afară pentru a trăi cu adevărat în interior Este ceea ce descoperise Carl Gustave Jung în Cartea Rosie în urma procesului de autocunoaştere la care se supune prin analiza propriilor fantasme, vise şi reverii: „Eroul a fost ucis şi s-a născut zeul“ [Jung, 2012:244] Imaginea renăscândă a zeului este Sinele primitiv, originar ce cuprinde în aria sa de simbolizare arhetipurile înnăscute care pot prinde contur şi viaţă doar prin potenţialul creator al individului Astfel, în urma unei metanoia prin care trece psihanalistul Jung, acesta are revelaţia Sinelui: „Dar nu mai eram omul care fusesem, ci o făptură străină ce a crescut prin mine […] nici urât, nici frumos, nici bun, nici rău, doar trăind, străvechi şi tânăr de tot, gol şi totuşi îmbrăcat firesc Nu om, ci natură, sperioasă, ridicolă, puternică, copilăroasă, slabă, amăgitoare şi amăgită, plină de nestatornicie şi superficialitate, şi totuşi ajungând până în adânc, până în inima lumii ” [Jung, 2012:276] Acelaşi lucru se întâmplă şi în cazul scriitorului Max Blecher, care, prin gestul auctorial al scrierii, este capabil, în sfârşit, să întâlnească Sinele şi să se nască mitul personal, un echivalent al mitului individualizării din psihanaliză A fi un individ, în sensul devenirii personale, înseamnă să devii tu însuţi, ceea ce eşti cu adevărat, acceptând cu seninatate atât defectele, cât şi calităţile, de cele mai multe ori latente, contrarii ce trebuie relativizate şi mediate din punct de vedere tensional În viziunea lui Jung, individualizarea nu presupune „eliminarea conflictului, ci mai mult o creştere a conştientizării lui şi a potenţialului” [Samuels, 2013:174] Cu alte cuvinte, omul tinde pe parcursul întregii vieţi să-şi asigure amprenta sa arhetipală, detaşându-se de semenii săi prin singularitate, prin trecerea către o închidere în sine pentru a ajunge la conştiinţa sinelui Aşadar, Jung afirmă că „Individuaţie înseamnă: a deveni o fiinţă individuală, iar în măsura în care prin individualitate înţelegem unicitatea noastră cea mai intimă, ultimă şi necomparabilă, înseamnă a deveni propriul sine ” [Jung, 2015:468] De aceea, individuaţia înţeleasă ca un act creator este asociată cu scriitura lui Max Blecher, un gest asumat al destăinuirii şi al căutării neîncetate a sensului profund al destinului personal şi al existenţei umane, în general Cărţile lui Blecher sunt confesiunile intime ale omului ce doreşte desăvârşirea sinelui, integrând această identitate bimilenară, atemporală şi inconştientă în personalitatea atotcuprinzătoare, ancorată în realitatea prezentă şi conştientă A scrie devine în proza blecheriană a te individua, adică „a-ţi realiza existenţa personală ca expresie unică a umanităţii şi, în vasul fragil al micii tale lumi psihice, a distila esenţa creaţiei “ [Stevens, 1996:99] Înţelegând, astfel, discursul blecherian într-o cheie psihanalitică, analiza textuală justifică formularea mitului personal al autorului anticipat de miturile culturale amintite în operă Psihanaliza şi literatura au un punct comun: sondarea inconştientului şi regăsirea Sinelui în varianta sa primară În termenii lui Jung, a te individualiza înseamnă „să depăşeşti sciziunile impuse de mediul parental şi cultural, să te lepezi de învelişul fals al personei, să renunţi la mecanismele de apărare ale eului, şi în loc să-ţi protejezi propria umbră asupra altora, să te străduieşti s-o cunoşti şi s-o accepţi ca parte a vieţii tale interioare ” [Stevens, 1996:98] În concepţia lui Max Blecher, a te individualiza înseamnă a hoinări prin locuri blestemate şi binevoitoare, a te boteza thanatic, a te mortifica în spaţiile sanatoriale, a trăi şi a visa totodată, a iubi şi a urî, a scrie, a trăi şi a muri simultan Bibliografie: Antofi, Simona, Contemporary Critical Approaches to the Romanian Political and Cultural Ideology of the XIXth Century - Adrian Marino, Al treilea discurs Cultura, ideologie si politica in Romania/The Third Discourse Culture, Ideology and Politics in Romania, Procedia Social and Behavioral Sciences, vol 63 / 2012, pp 22-28, DOI: 10 1016/j sbspro 2012 10 005, accesibil la adresa https://www sciencedirect com/science/article/pii/S1877042812047386 Balotă, Nicolae, Romanul românesc în secolul XX, Editura, Viitorul Românesc, 1997, Deva Blecher, Max, Întâmplări în irealitatea imediată Inimi cicatrizate Vizuina luminată, Editura Aius, Craiova, 2014 Cenac, Oana, General aspects of current political terminology, în Lexic politic - discurs politic, 2014, pp 124-130, ISBN:978-606-17-0633-4 Edinger, Edward, Ego şi arhetip, Editura Nemira, Bucureşti, 2014 Ifrim, Nicoleta, Memory and identity-focused narratives in Virgil Tănase's 'lived book’, CLCWeb: Comparative Literature and Culture (ISSN 1481-4374) http://docs lib purdue edu/clcweb/, nr 19 2 / June 2017, Purdue University Press, pp 1-10, accesibil la adresa http://docs lib purdue edu/clcweb/vol19/iss2/4/, https://doi org/10 7771/1481-4374 2942 Jung, Carl Gustav, Amintiri, vise, reflecţii, Editura Humanitas, Bucureşti, 2015 Jung, Carl Gustav, Cartea Roşie, Editura Trei, Bucureşti, 2012 Jung, Carl Gustav, Opere complete, vol 18/1, Viaţa simbolică, Editura Trei, Bucureşti, 2014 Jung, Carl Gustav,, Opere complete, volumul 9/1, Arhetipurile şi inconştientul colectiv, Editura Trei, Bucureşti, 2014 Jung, Carl Gustav, Opere complete, volumul 9/2, Aion Contribuţii la simbolistica Sinelui, Editura Trei, Bucureşti, 2005 Milea, Doinița, Intertextual as a pretext for the operation fictional text, în volumul Manifestări ale creativității limbajului uman, 2014, pp 20-26, Editura Casa Cărții de Știință, Cluj, ISBN 978-606-17-0623-5 Samuels, Andrew, Jung şi post-jungienii, Editura Herald, Bucureşti, 2013 Samuels, Andrew; Shorter, Bani; Paut, Fred, Dicţionar critic al psihologiei analitice jungiene, Editura Herald, Bucureşti, 2014 Stevens, Anthony, Jung, Editura Humanitas, Bucureşti, 1996 